PTA’ners skuld die metro miljardeDie Tshwane-metro se beweerde onvermoë om verbruikers se skuld in te vorder, bekommer die Tshwane-metroraad se komitee oor openbare rekeninge (MPAC), het Beeld Donderdag berig. Maar die metro hou vol dat sy invorderingskoers maandeliks meer as 100% is, al is verbruikers se opgehoopde skuld al meer as R5 miljard. Die komitee het in ’n raadsverslag gesê ’n nuwe strategie moet uitgewerk word om agterstallige skuld in te vorder. Volgens die berig is residensiële wanbetalers die grootste skuldiges wat teen einde September verantwoordelik was vir R2,8 miljard van die R4,8 miljard se skuld wat meer as 30 dae agterstallig is. Die besigheidsektor skuld R1,1 miljard. Die metro het gesê dat hy sedert die vorige boekjaar (2012/2013) R104,9 miljoen se slegte skuld afgeskryf het. Ambassades se skuld beloop meer as R2,1 miljoen. Ambassades word kragtens internasionale wetgewing beskerm teen die opskorting van munisipale dienste. – SAPA